ตำรวจจราจรทุกพื้นที่ออกปฏิบัติงานเต็มกำลัง อำนวยการจราจรและเร่งระบายรถ หลังมีฝนตกต่อเนื่องหลายพื้นที่
ตำรวจจราจรทุกพื้นที่ออกปฏิบัติงานเต็มกำลัง อำนวยการจราจรและเร่งระบายรถ หลังมีฝนตกต่อเนื่องหลายพื้นที่พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า จากที่มีฝนตกทั่วพื้นที่กรุงเทพมหานครและปริมณฑล ตั้งแต่เมื่อคืนต่อเนื่องเช้าวันนี้ ทำให้มีน้ำท่วมขังและการจราจรติดขัดในบางเส้นทาง พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ จึงสั่งการให้ตำรวจจราจรทุกพื้นที่ ออกปฏิบัติหน้าที่อย่างเคร่งครัด โดยเน้นให้มีการบูรณาการกำลังร่วมกันในการอำนวยความสะดวกการจราจร กับกองบังคับตำรวจจราจร กองบังคับการตำรวจทางหลวงและหน่วยงานต่างๆ ที่เกี่ยวข้อง ไม่ว่าจะเป็นจุดที่มีน้ำท่วมขัง จุดเสี่ยงเกิดอุบัติเหตุและจุดที่เกิดอุบัติเหตุบ่อยครั้ง โดยเฉพาะเส้นทางที่มีการจราจรหนาแน่น อาทิ ถนนสีลม, ถนนพระราม 4 , ถนนพระราม 1 , ถนนเพชรบุรีตัดใหม่ , ถนนสุขุมวิท , ถนนพระราม 9 , ถนนรามคำแหง , ถนนเพชรเกษม และ ถนนลาดพร้าว เพื่อช่วยเหลือประชาชนที่ใช้รถใช้ถนน เนื่องจากเป็นช่วงเวลาเร่งด่วน พร้อมกำชับให้เร่งระบายรถอย่างเต็มกำลัง รวมทั้งจัดชุดเคลื่อนที่เร็วบูรณาการร่วมกับหน่วยงานที่เกี่ยวข้อง ดูแลช่องทางจราจร เคลื่อนย้ายสิ่งกีดขวาง อาทิ กิ่งไม้หัก ต้นไม้ หรือเสาไฟฟ้า โค่นล้ม ขณะเดียวกัน ขอความร่วมมือผู้ใช้รถ ตรวจเช็คสภาพรถ เครื่องยนต์ สภาพอากาศและเส้นทางก่อนออกเดินทาง เติมน้ำมันให้พร้อมเพียงพอต่อการเดินทาง เพื่อความปลอดภัยในการเดินทาง